# חנות חדשה ומטריפה

כבר שנה עברה מאז שארזנו את אלפי הספרים שלנו מהחנות הישנה בכיכר רבין, ועברנו למשכננו הנוכחי בליבה של שכונת פלורנטין. ומה נגיד לכם? אלו היו הטובים בזמנים, אלו היו הרעים בזמנים. על רקע התקופה הקשה ביותר שזכורה לנו בימי חיינו, הצלחנו ליצור לעצמנו (ואולי גם לקהילה שסביבנו) אי קטן של שפיות ושמחה. החנות החדשה, ברחוב ידידיה פרנקל 39, הפכה לאחד המוקדים השוקקים ביותר בשכונה. כאן גילינו קהל לקוחות חדש: צעיר יותר, נלהב מאוד, חד כתער ויצירתי בטירוף. בכל יום אנחנו פוגשים כאן עשרות אנשים חדשים שנכנסים לחנות עם מבט סקרני וחקרני, וזוכים לדבר איתם על הנושא האהוב עלינו מכול: ספרים. אז תודה לכם, אלו שמגיעים, אלו שמזמינים, ואפילו אלו שעדיין מתגעגעים לחנות הישנה. לחיי שנה נוספת של ספרים טובים.

ההנחה השבועית למנויי המגזין ספרי ילדים ונוער עכשיו ב-20% הנחה עם קוד קופון: KIDS
לרכישה באתר
בתוקף עד 5.9.25

# ג׳אז ואמנות הפיתוי

אם כבר אנחנו מציינים ימי הולדת, אז שווה להזכיר את זו של ״גטסבי הגדול״, שחגג לאחרונה 100 שנים ליציאתו. הרומן האיקוני של פ. סקוט פיצג׳רלד ראה אור ב־1925, שיא תקופת ימי הזוהר של עידן הג׳אז, וגם שיא תקופת היובש בארצות הברית, שבה נאסר על מכירה של משקאות חריפים. הספר מציג את סיפורו של ג׳יי גטסבי, שהתחיל נמוך וטיפס גבוה, וכל זאת ממניעים רומנטיים, מהרצון למשוך אליו בחזרה את אהובת נעוריו הנכזבת. כדי לפתות אותה, עורך גטסבי את המסיבות הגדולות, הראוותניות והדקדנטיות ביותר שנראו בלונג איילנד. מסיבות כל כך אקסטרווגנטיות, כל כך מנקרות עיניים, שהן שימשו השראה ללא מעט בימאים הוליוודיים שניסו לשחזר אותן בתלת־ממד. הספר אמנם הוכתר ככישלון מסחרי כאשר יצא במקור, אך מאז הוא נכנס כמעט לכל רשימה של הספרים הגדולים במאה העשרים, ונחשב לאחד המועמדים המובילים בתואר ״הרומן האמריקאי הגדול״. ולמי שעדיין לא קרא: מומלץ!

אל תשכחו: כדי להמשיך לקבל את המגזין השבועי שלנו באופן קבוע, יש להירשם לרשימת התפוצה.
← להרשמה למגזין השבועי

# פשע אמיתי

״רצח שרון טייט, אורגיות מין וסמים, הקרבת בעלי חיים ובני אדם, השתעבדותם של נערות ונערים לתאוות השלטון האכזרית של צ׳רלס מנסון״. כך נכתב בכריכה האחורית של הספר ״משפחת מנסון״, שמגולל את סיפורה של הכת המפורסמת ביותר בעולם ושל הרצח ההוליוודי ביותר בכל הזמנים. מחבר הספר, אד סנדרס, נכח במשפט שנערך נגד בני משפחת מנסון שהשתתפו ברצח, ואפילו שהה במשך תקופה בחווה שבה התגוררו חברי הכת. הוא כתב ספר עסיסי ושערורייתי בדיוק במידה הנכונה. מצידנו, אנחנו חושבים שמדובר באחת הכריכות המוצלחות ביותר שראו אור בישראל. אם לא היינו צריכים למכור לכם את העותק הזה, היינו מניחים אותו על הספריה שלנו ומתבוננים בו ללא הרף.

# דרך צלחה

שנת הלימודים תשפ״ו החלה השבוע, וגם השנה עומדים התלמידים בפני מערכת חינוך, בואו נאמר, לא פשוטה. אז אם אתם הורים, אולי תשקלו להוציא את ילדיכם מבתי הספר, ולשלוח אותם לאיזה אי במקום. ממש כמו ב״אי הילדים״, שנכתב במקור ב־1947 ומספר על קבוצת ילדים שנשלחים מאנגליה לאמריקה בזמן מלחת העולם השנייה, אבל נתקעים על אי בודד. ספוילר: אחת הדמויות היא קופה קטנה בשם ביבי. צירוף מקרים?

10 שאלות ספרותיות מי הייתה אליס לידל? מה האירוע האקלימי שהביא בין היתר, לכתיבתם של היצרות ״פרנקנשטיין״ (מרי שלי), ״הערפד״ (ג׳ון פולידורי) ו״חושך״ (לורד ביירון)? היכן מופיעה לראשונה המילה ״ערפד״ בספרות העברית? באיזו עיר תוכלו למצוא את בני הזוג רודולף גורדוייל ותיאה פון טקו? מהו שם העט של הסופר שנולד בשם יחיאל פיינר? איזה רחוב בתל אביב הוא שם של גבר, אך נקרא למעשה על שמה של אישה? איזה רחוב בתל אביב הוא שם של אישה, אך נקרא למעשה על שם גבר? איזו גיבורה ספרותית גולמה בין היתה על ידי ג׳ואן פונטיין, שארלוט גינסבורג ומיה וסיקובסקה? איזו יצירה מתקופת הרנסנס מגוללת את סיפור נפילתו של לוציפר, ואת גירושם של אדם וחווה מגן עדן? מה נחשב לספר ההיסטוריה הראשון במערב?
לתשובות באתר

greenbrothers.co.il | ידידיה פרנקל 39, תל אביב | 03-5238501
לחצו כאן אם אתם רוצים לקבל פחות מיילים - Manage Preferences לחצו כאן אם אתם רוצים להפסיק לקבל מיליים -